b'\n_START_ARTICLE_\nEnergetikos ir technikos muziejus\n_START_PARAGRAPH_\nEnergetikos ir technikos muziejus Vilniuje yra technikos paveldo, Lietuvos energetikos ir Vilniaus istorijos populiarinimo ir tyrimo \xc4\xafstaiga._NEWLINE__NEWLINE_Muziejus yra \xc4\xafsik\xc5\xabr\xc4\x99s senosios Vilniaus centrin\xc4\x97s elektrin\xc4\x97s gamybin\xc4\x97se patalpose. Buv\xc4\x99s elektrin\xc4\x97s administracinis pastatas \xe2\x80\x93 n\xc4\x97ra muziejaus dalis.\n_START_SECTION_\nPavadinimas\n_START_PARAGRAPH_\n\xc4\xaesteigus muziej\xc5\xb3 jo pavadinimas buvo V\xc5\xa1\xc4\xae Lietuvos energetikos muziejus. 2008\xc2\xa0m. atnaujinus ir prapl\xc4\x97tus ekspozicijas, muziejaus reprezentacijai imtas vartoti Energetikos ir technikos muziejaus pavadinimas. Pavadinimas V\xc5\xa1\xc4\xae Lietuvos energetikos muziejus \xc5\xa1iuo metu vartojamas tik oficialiuose ra\xc5\xa1tuose ir korespondencijoje.\n_START_SECTION_\nMuziejaus istorija\n_START_PARAGRAPH_\n1982\xc2\xa0m. Lietuvos kult\xc5\xabros ministerija paskelb\xc4\x97, kad Vilniaus centrin\xc4\x97 elektrin\xc4\x97 yra vietin\xc4\x97s reik\xc5\xa1m\xc4\x97s technikos istorijos paminklas, saugomas valstyb\xc4\x97s. 1985\xc2\xa0m. TE-I buvo perduota Vilniaus \xc5\xa1ilumos tinklams. 1997\xc2\xa0m. buvo sustabdyti garo katilai, tiek\xc4\x99 gar\xc4\x85 pramon\xc4\x97s \xc4\xafmon\xc4\x97ms, 1998\xc2\xa0m. sustabdyti ir vandens \xc5\xa1ildymo katilai. 2000\xc2\xa0m. AB \xe2\x80\x9eLietuvos energija\xe2\x80\x9c ir SPAB Vilniaus \xc5\xa1ilumos tinklai sudar\xc4\x97 sutart\xc4\xaf d\xc4\x97l Lietuvos energetikos muziejaus steigimo Vilniaus centrin\xc4\x97s elektrin\xc4\x97s patalpose. 2002\xc2\xa0m. lapkri\xc4\x8dio 29 d. pasira\xc5\xa1yta Vie\xc5\xa1osios \xc4\xafstaigos Lietuvos energetikos muziejus steigimo sutartis. Steig\xc4\x97jai \xe2\x80\x93 Vilniaus miesto savivaldyb\xc4\x97, Nacionalin\xc4\x97 elektros energetikos asociacija (NEEA) ir Lietuvos \xc5\xa1ilumos tiek\xc4\x97j\xc5\xb3 asociacija (L\xc5\xa0TA). 2003\xc2\xa0m. vasario 15 d. Lietuvos energetikos muziejaus atv\xc4\x97r\xc4\x97 duris lankytojams . Atidarymo diena sutapo su Vilniaus elektrin\xc4\x97s 100-me\xc4\x8dio min\xc4\x97jimu.\n_START_SECTION_\nEkspozicijos\n_START_PARAGRAPH_\nMuziejuje veikia \xc5\xa1e\xc5\xa1ios nuolatin\xc4\x97s ekspozicijos: energetikos ekspozicija; Vilniaus pramon\xc4\x97s ekspozicija; ekspozicijos \xe2\x80\x9eTechnikos mokslas\xe2\x80\x9c ir \xe2\x80\x9eTechnika vaikams\xe2\x80\x9c; \xe2\x80\x9eDujos Lietuvoje\xe2\x80\x9c; v\xc4\x97jo ir saul\xc4\x97s energetikos ekspozicija._NEWLINE_Muziejuje reguliariai veikia laikinos parodos ir ekspozicijos.\n_START_SECTION_\nEnergetikos ekspozicija\n_START_PARAGRAPH_\nEnergetikos ekspozicija apima tris did\xc5\xbeiausias muziejaus erdves\xc2\xa0\xe2\x80\x93 turbin\xc5\xb3 sal\xc4\x99, katil\xc5\xb3 sal\xc4\x99, r\xc5\xabs\xc4\xaf. \xc4\x8cia eksponuojama i\xc5\xa1saugota Vilniaus centrin\xc4\x97s elektrin\xc4\x97s \xc4\xafranga (garo turbinos, garo katilai, elektrin\xc4\x97s valdymo pultas ir kt.), su elektros energijos gamyba ir tiekimu susijusi \xc4\xafranga (elektrini\xc5\xb3 maketai, elektros skaitikliai).\n_START_SECTION_\n\xe2\x80\x9eTechnikos mokslas\xe2\x80\x9c ir \xe2\x80\x9eTechnika vaikams\xe2\x80\x9c\n_START_PARAGRAPH_\nInteraktyvios ekspozicijos apima eksponatus, pristatan\xc4\x8dius pagrindinius fizikos rei\xc5\xa1kinius. Tam yra skirti special\xc5\xabs agregatai, buitin\xc4\x97mis s\xc4\x85lygomis iliustruojantys gravitacijos, Koriolio efekto, difrakcijos, elektromagnetinio lauko ir kit\xc5\xb3 fizikini\xc5\xb3 rei\xc5\xa1kini\xc5\xb3 savybes. \xc5\xa0ios ekspozicijos nuolatos pasipildo naujais, interaktyviais eksponatais.\n_START_SECTION_\n\xe2\x80\x9eDujos Lietuvoje\xe2\x80\x9c\n_START_PARAGRAPH_\n\xc5\xa0ioje ekspozicijoje pristatomas gamtini\xc5\xb3 duj\xc5\xb3 kelias nuo gavybos iki vartojo nam\xc5\xb3. Visa tai iliustruojama maketu ir interaktyviu terminalu i\xc5\xa1likusiame Vilniaus centrin\xc4\x97s elektrin\xc4\x97s duj\xc5\xb3 paskirstymo punkte.\n_START_SECTION_\nV\xc4\x97jo ir saul\xc4\x97s energetika\n_START_PARAGRAPH_\nEkspozicija pristato atsinaujinan\xc4\x8di\xc5\xb3 energijos i\xc5\xa1tekli\xc5\xb3 naudojim\xc4\x85 bei ant muziejaus pastato stogo sumontuot\xc5\xb3 v\xc4\x97jo ir saul\xc4\x97s j\xc4\x97gaini\xc5\xb3 veikim\xc4\x85.\n_START_SECTION_\nLaikinos ekspozicijos\n_START_PARAGRAPH_\nEnergetikos ir technikos muziejuje nuolatos vyksta laikinos tiek pa\xc4\x8dio muziejaus, tiek kit\xc5\xb3 institucij\xc5\xb3 ar asmen\xc5\xb3 kuruojamos ir kurtos parodos ir ekspozicijos. Muziejaus erdv\xc4\x97s pritaikytos \xc4\xafvairi\xc5\xb3 meno r\xc5\xab\xc5\xa1i\xc5\xb3, technikos paveldo ir kitokio pob\xc5\xabd\xc5\xbeio ekspozicijoms.\n_START_SECTION_\nDizaino savait\xc4\x97 2012\n_START_PARAGRAPH_\n2012\xc2\xa0m. gegu\xc5\xbe\xc4\x97s 4-14 d. Energetikos ir technikos muziejuje vyko lietuvi\xc5\xa1ko dizaino savait\xc4\x97, prista\xc4\x8diusi naujausius Lietuvos dizaino gaminius.\n_START_SECTION_\n\xe2\x80\x9eElektr\xc4\x97nai. Ateitis prie\xc5\xa1 50 met\xc5\xb3\xe2\x80\x9c\n_START_PARAGRAPH_\n2012\xc2\xa0m. baland\xc5\xbeio 13 d., Energetik\xc5\xb3 dienos proga, muziejuje buvo atidaryta ekspozicija \xe2\x80\x9eElektr\xc4\x97nai. Ateitis prie\xc5\xa1 50 met\xc5\xb3\xe2\x80\x9c skirta Elektr\xc4\x97n\xc5\xb3 miesto 50-sioms \xc4\xafk\xc5\xabrimo metin\xc4\x97ms ir prista\xc4\x8diusi \xc5\xa1io miesto naujakuri\xc5\xb3 buit\xc4\xaf \xe2\x80\x9echru\xc5\xa1\xc4\x8diovk\xc4\x97se\xe2\x80\x9c, lietuvi\xc5\xa1k\xc4\x85 sovietme\xc4\x8dio buto interjer\xc4\x85. Ekspozicijos pristatymas visuomenei \xc4\xafvyko 2012\xc2\xa0m. liepos 19 d.\n_START_SECTION_\n\xe2\x80\x9eMedis ir lempos: laiko garsai\xe2\x80\x9c\n_START_PARAGRAPH_\n2012\xc2\xa0m. rugs\xc4\x97jo 6 d. atidaryta ekspozicija skirta buitiniams ir visuomeniniams Antrojo Pasaulinio karo ir pokaris elektrotechnikos objektams\xc2\xa0\xe2\x80\x93 did\xc5\xbei\xc5\xb3j\xc5\xb3 garso aparat\xc5\xabros gamintoj\xc5\xb3 Telefunken (Vokietija), RRR (Latvijos TSR), Elfa (Lietuvos TSR), Kinap (Uzbekijos TSR) gaminiams ir j\xc5\xb3 gamint\xc5\xb3 \xc4\xafrengim\xc5\xb3 ry\xc5\xa1iui su kasdieniu sovietin\xc4\x97s Lietuvos gyvenimu.\n_START_SECTION_\nKita veikla\n_START_PARAGRAPH_\nMuziejuje nuolatos vedamos edukacin\xc4\x97s programos bei k\xc5\xabrybin\xc4\x97s dirbtuv\xc4\x97s vaikams ir suaugusiems, vyksta meno parodos, nuomojamos patalpos renginiams. Muziejus akcentuoja ekologi\xc5\xa1kum\xc4\x85 ir yra vienas i\xc5\xa1 panaudotos elektrotechnikos surinkimo perdirbimui ta\xc5\xa1k\xc5\xb3.\n_START_SECTION_\n\xe2\x80\x9eFotografija: pasaulis degtuk\xc5\xb3 d\xc4\x97\xc5\xbeut\xc4\x97je\xe2\x80\x9c\n_START_PARAGRAPH_\nNuo 2010\xc2\xa0m. spalio m\xc4\x97n. vedama edukacin\xc4\x97 programa \xe2\x80\x9eFotografija: pasaulis degtuk\xc5\xb3 d\xc4\x97\xc5\xbeut\xc4\x97je\xe2\x80\x9c skirta pa\xc5\xbein\xc4\x8diai su fotografijos principais, juostin\xc4\x97s fotografijos pagrindais. Mokoma susikonstruoti pinhole fotoaparat\xc4\x85 i\xc5\xa1 degtuk\xc5\xb3 d\xc4\x97\xc5\xbeut\xc4\x97s ir juo fotografuojama. Po fotografavimo juostel\xc4\x97 ry\xc5\xa1kinama muziejaus foto laboratorijoje.\n_START_SECTION_\n\xe2\x80\x9eIliuzijos. Mokslas ar mistika?\xe2\x80\x9c\n_START_PARAGRAPH_\nEdukacin\xc4\x97 programa \xe2\x80\x9eIliuzijos. Mokslas ar mistika?\xe2\x80\x9c skirta 3-11 klasi\xc5\xb3 moksleiviams. Joje vaizd\xc5\xbeiai pasakojama apie optines iliuzijas, j\xc5\xb3 susidarymo s\xc4\x85lygas ir prigimt\xc4\xaf. Ai\xc5\xa1kinami tokie rei\xc5\xa1kiniai kaip pareidolija, 3D efektas, anamorfoz\xc4\x97, mira\xc5\xbeas ir kiti.\n_START_SECTION_\nEdukacin\xc4\x97 programa \xe2\x80\x9eKod\xc4\x97l mo\xc4\x8diut\xc4\x97s mezga kojines? Pramonin\xc4\x97 gamyba ir rank\xc5\xb3 darbas\xe2\x80\x9c\n_START_PARAGRAPH_\nEdukacin\xc4\x97 programa \xe2\x80\x9eKod\xc4\x97l mo\xc4\x8diut\xc4\x97s mezga kojines? Pramonin\xc4\x97 gamyba ir rank\xc5\xb3 darbas\xe2\x80\x9c yra skirta nu\xc5\xa1viesti pramonin\xc4\x97s gamybos teikiamiems patogumams ir pasakoja apie \xc4\xafprast\xc5\xb3, kasdieni\xc5\xb3 daikt\xc5\xb3 gamybos vystym\xc4\x85si nuo \xe2\x80\x9emo\xc4\x8diut\xc4\x97s\xe2\x80\x9c vienetinio rankdarbio iki plataus ir masinio pramoninio gamybos proceso.'